
Az irányított szövetregenerációs technika összehasonlítása önmagában és fogszabályzóval végzett korai fogmozgatással alkalmazva nem önfenntartó, intraosszer parodontális defektusok gyógyításában: egy randomizált kontrollált vizsgálat hosszú távú klinikai eredményei

Kulcsszavak: parodontális regeneratív sebészet; GTR (irányított szövetregeneráció); korai orthodontiai fogmozgatás; intraossaer defektus; hosszú távú stabilitás
Bevezetés: Regeneratív sebészeti beavatkozás után alkalmazott orthodontiai fogmozgatás (OTM) előnyös a parodontális intraosszer defektusok kezelésében, azonban kevés a bizonyíték a hosszútávú stabilitásra vonatkozóan.
Célkitűzés: Kutatásunk célja az irányított szövetregenerációs (GTR) technika önmagában való használatának összehasonlítása a GTR-t követő korai fogmozgatással, a széles, nem-önfenntartó, intraosszer parodontális defektusok kezelésében egy prospektív, randomizált kontrollált klinikai vizsgálatban.
Módszer: A résztvevő pácienseket teszt (T) (n=17) és kontroll (C) (n=17) csoportba osztottuk. Mindkét csoporton oki parodontális terápiát, majd GTR műtétet végeztünk (felszívódó barrier membránnal, xenografttal). A C csoport nem részesült orthodontiai fogmozgatásban, a T csoport 1 héttel a műtét után multibond fogszabályozót kapott. A kezdeti és a 9 hónapos (reentry) mért változók a szondázási tasakmélység (PPD), az ínyrecesszió (GR), a klinikai tapadási nívó (CAL) és az intraosszer komponens (IK) voltak. Kutatásunk második részében az 5 éves eredményekkel rendelkező betegek [T (n=11), C (n=9)] PPD, GR valamint CAL értékeit regisztráltuk. A statisztikai elemzés során a csoportok kiindulási homogenitását, valamint a csoportok közti és a csoporton belüli változásokat vizsgáltuk.
Eredmények: A kiindulási változók átlagai homogének voltak a csoportok között. A C és a T csoport is szignifikáns javulást mutatott kiindulástól 9 hónapig a PPD, GR, CAL és IK változók esetében (mindegyik p≤ 0,001). A ΔIK 4.29 ± 2.02 és 4.65 ±1.84 volt a T és C csoportok esetében, ez a változás nem mutatott szignifikáns különbséget a csoportok között (p=0.598), mely megállapítás igaz volt a ΔPPD (p=0.087), a ΔGR (p=0.136) és a ΔCAL (p=0.846) esetében is. A teszt és kontroll csoportokon belül sem detektáltunk szignifikáns (p>0,05) eltérést a 9 hónapos és az 5 éves eredményeket összevetve. A csoportok közti 5 éves eredmények nem mutattak szignifikáns eltérést a PPD (p=0,367), a GR (p=0,290) és a CAL (p=0,115) tekintetében sem.
Következtetések: A GTR kombinálása korai fogmozgatással hasonló klinikai eredményeket mutatott, mint kizárólag a GTR technika alkalmazása. A korai fogmozgatás nem befolyásolja az intraosszer komponens telődését. Az elért eredmények 5 év távlatából is igazolják a fenntartható parodontális stabilitást a kombinált terápia esetében.



